অৰুণাচলৰ লিকাবালিত পাহাৰৰ পৰা বাগৰি অহা শিলৰ খুন্দাত শুকুৰবাৰে ৫জনকৈ আই টি বি পিৰ জোৱান নিহত হোৱাৰ পিছত সেই একেটা স্থানতে কালি পুনৰ সংঘটিত হয় আন এক অনুৰূপ ভয়াবহ দুৰ্ঘটনা। এইবাৰ দুৰ্ঘটনাটোত তিনিজনকৈ লোকে প্ৰাণ হেৰুৱাবলগীয়া হয়।
জানিব পৰা মতে অৰুণাচল প্ৰদেশৰ নামনি চিয়াং জিলাৰ বাছাৰৰ পৰা চিলাপথাৰ অভিমুখে এ এছ ২২ চি ২৬৭৫ নম্বৰৰ বগা ৰঙৰ টাটা ছুম এখনেৰে ৮ জন যাত্ৰী গৈ আছিল। নামনি চিয়াং জিলাৰ লিকাবালিৰ পৰা প্ৰায় ৫ কিলোমিটাৰ দূৰত থকা আকাশী গংগা মন্দিৰৰ কাষতে শনিবাৰে বিয়লি প্ৰায় ২-৩০ বজাত পাহাৰৰ পৰা বাগৰি অহা এটা প্ৰকাণ্ড শিলে টাটা ছুম'খনত খুন্দা মাৰে।
দুৰ্ঘটনাটোৰ ফলত ছুম'খনত থকা চালকসহ ৯ জন যাত্ৰীৰ ভিতৰত ২জন থিতাতে নিহত হয়। আন এজন যাত্ৰীৰ পিছত চিকিৎসালয়ত মৃত্যু হয়। প্ৰতিকূল বতৰৰ বাবে উদ্ধাৰ অভিযান চলাব পৰা হোৱা নাই। নিহত দুজনৰ মৃতদেহ ছুম'খনৰ ভিতৰতে আছে। মৃত লোক কেইজনৰ পৰিচয় এতিয়ালৈকে উদ্ধাৰ কৰিব পৰা হোৱা নাই।
যাত্ৰীসকলৰ মাজৰ আহত ৬ জনক কোনোমতে উদ্ধাৰ কৰি লিকাবালি অসামৰিক চিকিৎসালয়ত ভৰ্তি কৰোৱা হৈছে। দুৰ্ঘটনাটো ইমানেই ভয়ংকৰ আছিল যে টাটা ছুম'খন সম্পূৰ্ণ বিধ্বস্ত হৈ পৰিছে।
আনহাতে, একে স্থানতে অগা পিছাকৈ দুদিনত অনুৰূপ দুটা দুৰ্ঘটনা সংঘটিত হোৱাৰ পিছত ৰাইজৰ মাজত আতংকই বিৰাজ কৰিছে।
ডিব্ৰুগড় বিশ্ববিদ্যালয়ৰ ৰেগিং কাণ্ডঃ কোন দায়ী?
কিয় ক্ষমা বিচাৰিলে কিংবদন্তী গায়ক বব ডিলানে?
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
